CELEX: 32020D1235
Language: bg
Date: 2020-08-26 00:00:00
Title: Решение (ЕС) 2020/1235 на Комисията от 26 август 2020 година за предоставяне на разрешение на Гърция да приложи удължаване на някои срокове, посочени в член 4 от Регламент (ЕС) 2020/698 на Европейския парламент и на Съвета (нотифицирано под номер C(2020) 5742) (само текстът на английски език е автентичен)

31.8.2020   
               
               
                  BG
               
               
                  Официален вестник на Европейския съюз
               
               
                  L 282/17
               
            
         РЕШЕНИЕ (ЕС) 2020/1235 НА КОМИСИЯТА
         от 26 август 2020 година
         за предоставяне на разрешение на Гърция да приложи удължаване на някои срокове, посочени в член 4 от Регламент (ЕС) 2020/698 на Европейския парламент и на Съвета
         
            
               (нотифицирано под номер C(2020) 5742)
            
         
         (само текстът на английски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (1), и по-специално член 4, параграф 4 от него,
         като има предвид, че:
         
                     (1)
                  
                  
                     С член 4, параграф 2 от Регламент (ЕС) 2020/698 се удължава срокът за издаване на нова карта на водач съгласно Регламент (ЕС) № 165/2014 на Парламента и на Съвета (2) до два месеца след получаване на заявлението, когато водачът подава заявление за подновяване на картата на водач между 1 март 2020 г. и 31 август 2020 г.
                  
               
                     (2)
                  
                  
                     С член 4, параграф 3 от Регламент (ЕС) 2020/698 срокът за замяна на карта на водач се удължава до два месеца след получаване на заявлението, когато водачът подава заявление за такава замяна между 1 март 2020 г. и 31 август 2020 г.
                  
               
                     (3)
                  
                  
                     С писмо от 24 юли 2020 г. Гърция представи мотивирано искане за разрешение да приложи удължаване с два месеца на сроковете между 1 март 2020 г. и 31 август 2020 г., посочени в член 4, параграфи 2 и 3 от Регламент (ЕС) 2020/698. На 28 юли 2020 г. Гърция предостави допълнителна информация в подкрепа на искането си.
                  
               
                     (4)
                  
                  
                     Съгласно предоставената от Гърция информация подновяването и замяната на картите на водачите вероятно ще продължат да бъдат неизпълними в Гърция и след 31 август 2020 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (5)
                  
                  
                     Гърция прие редица извънредни мерки по отношение на служителите в публичния сектор, включително служителите на министерствата и регионалните транспортни служби, в отговор на епидемията от COVID-19. Тези мерки се отразиха на възможността за подновяване и замяна на тахографските карти на водачите. Сред въпросните мерки попада и „отпускът със специално предназначение за държавните служители“, въведен в гръцкото законодателство, който засегна сериозно броя на лицата, оставащи на разположение за изпълнението на съответните задачи.
                  
               
                     (6)
                  
                  
                     С развитието на пандемията в Гърция мерките постепенно бяха коригирани, облекчени и в крайна сметка отменени. Като цяло мерките доведоха до сериозен недостиг на персонал в публичния сектор и до големи закъснения при обработването на заявленията за подновяване и за замяната на картите на водачите.
                  
               
                     (7)
                  
                  
                     Недостигът на персонал предизвика също така забавяния в процедурата за възлагане на поръчка за оказване на техническа помощ за изготвянето на тахографски карти на водачите. Компетентният орган на Министерството на инфраструктурата и транспорта публикува обявление за открита тръжна процедура за двугодишен договор за издаване на тахографски карти с чип. Поръчката беше окончателно възложена на 30 юни 2020 г., но изпълнителят се нуждае от минимален подготвителен период, преди да започне да издава картите. Дотогава единственият начин за издаване на карти с чип е чрез взаимна помощ, предоставяна от полския орган на издаване на карти, но тази помощ е ограничена до максимум 6 000 карти.
                  
               
                     (8)
                  
                  
                     Освен това съгласно информацията, предоставена от Гърция, единствената лаборатория, която отговаря за издаването на сертификат за оперативна съвместимост в съответствие с член 12 от Регламент (ЕС) № 165/2014, не е в състояние да организира изпитвания за оперативна съвместимост по-рано от 39-ата седмица на 2020 г. Карти могат да бъдат издавани само след като тези изпитвания бъдат извършени успешно.
                  
               
                     (9)
                  
                  
                     В резултат на обстоятелствата, описани в съображения 5—8, повече от 11 000 заявления за подновяване или замяна на карти на водачи понастоящем са висящи и не могат да бъдат обработени навреме.
                  
               
                     (10)
                  
                  
                     На Гърция следва да се разреши да приложи удължаване на сроковете между 1 март 2020 г. и 31 август 2020 г., посочени в член 4, параграфи 2 и 3 от Регламент (ЕС) 2020/698.
                  
               
                     (11)
                  
                  
                     Гърция се съгласи настоящото решение да бъде прието и уведомлението за него да бъде на английски език,
                  
               ПРИЕ НАСТОЯЩОТО РЕШЕНИЕ:
         
            Член 1
            На Гърция се разрешава да приложи удължаване с два месеца на сроковете между 1 март 2020 г. и 31 август 2020 г., посочени в член 4, параграфи 2 и 3 от Регламент (ЕС) 2020/698.
         
         
            Член 2
            Адресат на настоящото решение е Република Гърция.
         
         
            Съставено в Брюксел на 26 август 2020 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  ОВ L 165, 27.5.2020 г., стр. 10.
         
            (2)  Регламент (ЕС) № 165/2014 на Европейския парламент и на Съвета от 4 февруари 2014 г. относно тахографите в автомобилния транспорт, за отмяна на Регламент (ЕИО) № 3821/85 на Съвета относно контролните уреди за регистриране на данните за движението при автомобилен транспорт и за изменение на Регламент (ЕО) № 561/2006 на Европейския парламент и на Съвета за хармонизиране на някои разпоредби от социалното законодателство, свързани с автомобилния транспорт (ОВ L 60, 28.2.2014 г., стр. 1).